ועדת החינוך, התרבות והספורט, כנסת 18, פרוטוקול מספר 98, 2009-11-18 09:30

זבולון אורלב: בוקר טוב, אני מתכבד לפתוח את ישיבת הוועדה.

זבולון אורלב: על סדר היום - צו יום חינוך ארוך ולימודי העשרה (החלה במוסדות חינוך)(תיקון), התש"ע -2009.

זבולון אורלב: מי מציג את התקנות?

שנית הראל: אני מהלשכה המשפטית.

שנית הראל: התיקון לצו – המהות שלו זו הוספת המועצה האזורית אבו בסמה לתוך הצו.

שנית הראל: הסיבה שאנחנו מוסיפים אותה היום היא מפני שבעבר היתה רשות החינוך הבדואית, לא היתה מועצה אזורית.

שנית הראל: היא הוקמה רק בשנת 2005 ולמעשה, זה היישוב היחיד באשכול למ"ס 1 שעדיין לא נמצא בתוך הצו.

זבולון אורלב: למה לא היתה עד היום?

שנית הראל: מפני שבעבר זו לא היתה מועצה אזורית.

שנית הראל: המועצה האזורית כמועצה היא חדשה.

שנית הראל: בעבר זו היתה רשות החינוך הבדואית.

עמירה חיים: רשות החינוך לבדואים, כאשר בית ספר אחד כן היה ביום חינוך ארוך, תמיד.

שנית הראל: אבל היום, בצורה מסודרת, אנחנו רוצים להכניס את המועצה כמועצה.

מירב ישראלי: זו היתה רשות חינוך מיוחדת כזו, שהוקמה.

עמירה חיים: נכון, שהופעלה על ידי משרד החינוך.

שגית הראל: וכאמור, זו המועצה היחידה באשכול למ"ס 1 שעדיין לא נמצאת בצו.

שגית הראל: כל היישובים האחרים באשכול הזה נמצאים כבר בצו.

זבולון אורלב: בכמה תלמידים מדובר?

עמירה חיים: 19,500 תלמידים יש בכל המועצה האזורית אבו בסמה כאשר בבית הספר היסודי עליו אנחנו מדברים היום יש 14,500 תלמידים ועוד אלף תלמידים בגני ילדים.

עמירה חיים: ההצעה היא שאנחנו ניכנס בשני שלבים, מתואם עם המועצה המקומית, שלב ראשון- ייכנסו כעת 9,500 תלמידים.

זבולון אורלב: באמצע שנת לימודים.

עמירה חיים: כן.

עמירה חיים: אנחנו ערוכים כבר מ- 1 בספטמבר, וגם המועצה ערוכה.

עמירה חיים: אנחנו מחכים להסכמת הוועדה.

זבולון אורלב: הצו מדבר על השלמה לא יאוחר מתחילת שנת הלימודים תשע"א.

עמירה חיים: השנה אנחנו נכנסים עם 9,500 תלמידים.

עמירה חיים: 4,000 נוספים בשנת תשע"א.

עמירה חיים: ולגבי גני הילדים, שזה עוד אלף – עוד יהיה על זה דיון מתי ניכנס אתם.

עמירה חיים: צריך להבין שכל 19,500 התלמידים מגיעים לבית הספר בהסעות מיוחדות, שאוספות אותם מכל הכפרים הבלתי מוכרים, והמוכרים, אוהלים – מכל הסביבה, מערך אדיר של 60 מיליון שקל בשנה, הסעות רק של הפזורה הבדואית.

עמירה חיים: כל המערך של ההכנה הוא די מסובך, ולכן בהסכמה עם המועצה הסכמנו שייכנסו מחצית, ובשנת הלימודים הבאה עוד 4,000 תלמידים.

עמירה חיים: אנחנו ערוכים, דרך אגב, מה- 1 לספטמבר, לכניסה, מחכים להסכמת הוועדה - -

זבולון אורלב: מה?

זבולון אורלב: להסכמת הוועדה?

זבולון אורלב: הוועדה קיבלה את הבקשה בשבוע שעבר.

חיים הלפרין: אבל יש - -

זבולון אורלב: רק שתדעו שוועדת החינוך איננה עצלה.

זבולון אורלב: היא מגיבה באופן די מיידי על כל הבקשות של אישורי התקנות והצווים למיניהם.

עמירה חיים: מבחינת המחוז והרשות המקומית הינו ערוכים, אבל עוד היה צריך תיקונים משפטיים, רק לומר שאנחנו - -

זבולון אורלב: מה אשמים הילדים?

עמירה חיים: גם הרשות היתה צריכה להיערך.

זבולון אורלב: קיבלנו אי מייל משירה גרינברג שהיא רפרנטית חינוך באגף התקציבים במשרד האוצר והיא הודיעה לנו כי האוצר תומך בצו יום חינוך ארוך ולימודי העשרה במוסדות חינוך אשר יובא לאישור הוועדה.

זבולון אורלב: אז יש גם אישור של אגף התקציבים.

זבולון אורלב: יש למישהו עוד הערות?

זבולון אורלב: מועצת התלמידים הארצית.

קורל וקסלר: אני מקרית אונו, מהמועצה הארצית.

זבולון אורלב: את רוצה לומר משהו, בבקשה?

קורל וקסלר: אנחנו נגד.

קורל וקסלר: אם מוציאים את זה לפועל בתיכונים לא יישאר בעצם זמן - -

מירב ישראלי: זה מתקן צו קיים וזה חל רק על כיתות א' עד ו'.

קורל וקסלר: הבעיה בצו הזה שתהיה, אולי, לפי דעתי, בעיה להחזיק את הילדים הקטנים עד שעות מאוחרות.

קורל וקסלר: זו הבעיה שאני מוצאת בזה.

קורל וקסלר: חוץ מזה – פעילויות ההעשרה יכולות להעשיר את הילדים ויש בזה מן הנכון.

עמירה חיים: אני שמחה לשמוע שאת מביעה דאגה לגבי הילדים הצעירים.

עמירה חיים: ואכן לא קל לילדים הצעירים, ואנחנו רואים את זה בעיקר בגני הילדים ובכיתות א' עד ב', כשילדים לא קל כשמאריכים את יום הלימודים.

עמירה חיים: מצד שני ההורים מדווחים שכשהילדים חוזרים הביתה הם ממשיכים גם להשתולל בבית, אז יש להם כוח.

עמירה חיים: כשאנחנו גם משלבים הזנה בתוך זה, כי ילדים מגיעים הביתה – בשעה 1 וחצי לעתים לא מחכה להם ארוחה, וכאן אנחנו מאריכים את יום הלימודים עם ארוחה.

עמירה חיים: הילדים מקבלים ארוחה, אוכלים, שותים, ואחרי זה ממשיכים בפעילויות לימודיות והעשרתיות שמתחשבות בעייפות שלהם.

עמירה חיים: אז ילדי ד',ה',ו'- אנחנו יכולים להמשיך ללמד.

עמירה חיים: בכיתות א' ו-ב',הפעילויות הן יותר העשרתיות, והן פעילויות הפגה.

עמירה חיים: המחשבה היא דאגה לילד, לא להפריע לחייו.

עמירה חיים: הזנה היא חלק מאד מרכזי וחשוב – תרבות האכילה.

עמירה חיים: כל הנושא של בריאות, שאנחנו מלמדים את הילדים כיצד לאכול נכון ומה לאכול נכון.

עמירה חיים: זה משולב גם עם פגישות עם ההורים, על הזנה נכונה.

עמירה חיים: כך שיש כאן הרבה רווחים מעבר לזה שאנחנו מאריכים את יום הלימודים.

זבולון אורלב: שוכנעת?

קורל וקסלר: כן.

זבולון אורלב: האם יש מישהו שיש לו הסתייגות.

זבולון אורלב: אם אין, אני מעלה להצבעה – מי בעד אישור?

זבולון אורלב: מי נגד?

זבולון אורלב: אנו מצביעים על אישור הצו שעניינו החלת יום חינוך ארוך על המועצה האזורית אבו בסמה.

זבולון אורלב: אני קובע שהצו אושר פה אחד.

זבולון אורלב: אני מודה לכם, הישיבה נעולה.